b'\n_START_ARTICLE_\nAnthony Martial\n_START_SECTION_\nSeurajoukkueura\n_START_PARAGRAPH_\nMartialin kasvattajaseura on Olympique Lyonnais. H\xc3\xa4n debytoi seuran ykk\xc3\xb6sjoukkueen paidassa Ligue 1:ss\xc3\xa4 helmikuussa 2013 AC Ajacciota vastaan. Martial pelasi Lyonin paidassa vain kolme Ligue 1 -peli\xc3\xa4 ja yhden Eurooppa-liigan ottelun. Hein\xc3\xa4kuussa 2013 Martial siirtyi Ligue 1:een nousseeseen AS Monacoon. H\xc3\xa4n teki ensimm\xc3\xa4isen p\xc3\xa4\xc3\xa4sarjamaalinsa marraskuussa 2013 Stade Rennaisin verkkoon. Kaudella 2014-2015 Martial debytoi Mestareiden liigassa ja teki liigassa yhdeks\xc3\xa4n maalia 35 ottelussa. Yhteens\xc3\xa4 h\xc3\xa4n pelasi seuran paidassa 49 ottelua onnistuen maalinteossa 11 kertaa. _NEWLINE_Elokuussa 2015 Martial siirtyi arviolta 36 miljoonalla punnalla Englannin valioliigan Manchester Unitediin. H\xc3\xa4n debytoi seuran paidassa seuraavassa kuussa Liverpoolia vastaan onnistuen heti maalinteossa. Tuo maali valittiin lopulta seuran vuoden maaliksi. H\xc3\xa4net palkittiin vuonna 2015 my\xc3\xb6s Golden Boy -palkinnolla eli Euroopan lahjakkaimman nuoren pelaajan palkinnolla. Debyyttikaudellaan Unitedissa Martial pelasi 31 ottelua tehden niiss\xc3\xa4 11 maalia.\n_START_SECTION_\nMaajoukkueura\n_START_PARAGRAPH_\nMartial on edustanut l\xc3\xa4hes kaikkia Ranskan nuorisomaajoukkueita. Vuoden 2013 alle 19-vuotiaiden EM-kilpailuissa, joista Ranska saavutti hopeaa, Martial nimettiin turnauksen t\xc3\xa4hdist\xc3\xb6joukkueeseen. Vuosina 2013\xe2\x80\x932015 h\xc3\xa4n kuului Ranskan alle 21-vuotiaiden jalkapallomaajoukkueeseen, jossa h\xc3\xa4n pelasi 12 ottelua onnistuen maalinteossa nelj\xc3\xa4sti. _NEWLINE_Ranskan jalkapallomaajoukkueessa h\xc3\xa4n debytoi syyskuussa 2015 yst\xc3\xa4vyysottelussa Portugalia vastaan. H\xc3\xa4net valittiin Ranskan joukkueeseen vuoden 2016 EM-kilpailuihin.\n_START_SECTION_\nMuuta\n_START_PARAGRAPH_\nMartialin isoveli Johan Martial on my\xc3\xb6s ammattilaisjalkapalloilija. H\xc3\xa4n on alle 19-vuotiaiden Euroopan-mestari vuodelta 2010. Nykyisin Johan Martial pelaa Ligue 2:ssa.'